Michael Vajhøj, der er formand for Liberal Alliance i Nordjylland, forlader partiet og melder sig ind i Venstre. Det bekræfter Michel Thrysøe, der er medlem af bestyrelsen for Liberal Alliance, Nordjyllands storkreds. - Vi er da kede af, at Michael Vajhøj har besluttet sig for at forlade hovedbestyrelsen og melde sig ind i Venstre. Han har altid været et stort aktiv for partiet, siger Michel Thrysøe. Han understreger, at bruddet sker helt udramatisk, og han fortæller, at resten af bestyrelsen er stabil, og det har den været i flere år. Til netmediet FlaskePosten.nu siger Michael Vajhøj om grunden til bruddet med Liberal Alliance: - Der er truffet nogle beslutninger internt i partiet, som jeg ikke kan se mig selv som en del af. For nogen helliger målet midlet, og der er jeg af en anden opfattelse. De ting, der vedrører de interne linjer i et parti, bør dog forblive interne. Det er vist det, der er mest tjenligt for de mange gode mennesker, der stadig er deri, siger Michael Vajhøj. Han fortæller ligeledes, at han gerne vil stille op til kommunalvalget i 2021, men at det er op til Venstres medlemmer, hvem de ønsker at have på listen. Michael Vajhøj var i 2017 kandidat for Liberal Alliance til kommunalvalget i Hjørring Kommune, men han blev ikke valgt ind. Michel Thrysøe fortæller, at Mads Asmussen fra bestyrelsen træder ind som fungerende formand for Liberal Alliance i Nordjylland, indtil der afholdes generalforsamling. - LA Nordjylland er i en genopbygningsfase, efter Christina Egelund ikke blev valgt til Folketinget. Og arbejdet med at finde en ny kandidat er allerede i fuld gang, siger Michel Thrysøe. Det er ikke lykkedes TV2 Nord at få en kommentar fra Michael Vajhøj.
Formanden for Liberal Alliance i Nordjylland melder sig ind i Venstre.